Ehdotus NEUVOSTON PÄÄTÖS Euroopan yhteisön liittymisestä Yhdistyneiden Kansakuntien Euroopan talouskomission sopimukseen pyörillä varustettuihin ajoneuvoihin ja niihin asennettaviin tai niissä käytettäviin varusteisiin ja osiin sovellettavien yhdenmukaisten teknisten vaatimusten hyväksymisestä sekä näiden vaatimusten mukaisesti annettujen hyväksymisien vastavuoroista tunnustamista koskevista ehdoista (vuoden 1958 tarkistettu sopimus) tehdyn päätöksen 97/836/EY muuttamisesta /* COM/2012/0202 final - 2012/0099 (NLE) */





PERUSTELUT 1. EHDOTUKSEN TAUSTA · Ehdotuksen perustelut ja tavoitteet Yhdistyneiden kansakuntien Euroopan talouskomissio UNECE laatii kansainvälisellä tasolla yhdenmukaistettuja vaatimuksia, joiden tarkoituksena on poistaa kaupan tekniset esteet vuoden 1958 tarkistetun sopimuksen sopimuspuolten välisestä moottoriajoneuvojen kaupasta ja varmistaa tällaisten ajoneuvojen osalta korkeatasoinen turvallisuus ja ympäristönsuojelu. Tämän ehdotuksen tarkoituksena on yksinkertaistaa ja nopeuttaa menettelyä, jota komissio käyttää äänestäessään unionin puolesta UNECE:n säännöistä, mikä nopeuttaisi kyseisten sääntöjen hyväksymistä UNECE:ssa. Asia on tärkeä, sillä ajoneuvojen tyyppihyväksyntään sovellettava EU:n järjestelmä nojaa yhä enemmän UNECE:n sääntöihin, joilla korvataan EU:n lainsäädäntöä (ks. yleisestä turvallisuudesta annettu asetus (EY) N:o 661/2009[1]). Kun lainsäädännön antaminen nopeutuu, pystytään reagoimaan nopeammin alan toimijoiden esittämiin sääntelyä koskeviin pyyntöihin. Neuvoston päätöksen 97/836/EY antamisen jälkeen perussopimuksiin tehdyt muutokset ja etenkin Euroopan unionin toiminnasta tehty sopimus ovat merkittävällä tavalla muuttaneet sitä päätöksentekomenettelyä, jota on noudatettava, kun unioni vahvistaa kantansa, jonka mukaan se äänestää UNECE:n sääntöjen vahvistamisesta ja tekee unionin ja kansainvälisten järjestöjen välisiä sopimuksia, minkä vuoksi kyseiset päätökset on tarpeen linjata uusien menettelyjen mukaiseksi. Tällä ehdotuksella halutaan sen vuoksi linjata neuvoston päätös 97/836/EY niiden kansainvälisiä sopimuksia koskevien päätöksentekomenettelyjen mukaiseksi, jotka Euroopan unionin toiminnasta tehdyssä sopimuksessa (SEUT-sopimuksessa) vahvistetaan. · Yleinen tausta Unioni on Euroopan yhteisön liittymisestä Yhdistyneiden Kansakuntien Euroopan talouskomission sopimukseen pyörillä varustettuihin ajoneuvoihin ja niihin asennettaviin tai niissä käytettäviin varusteisiin ja osiin sovellettavien yhdenmukaisten teknisten vaatimusten hyväksymisestä sekä näiden vaatimusten mukaisesti annettujen hyväksymisien vastavuoroista tunnustamista koskevista ehdoista (vuoden 1958 tarkistettu sopimus) 27. marraskuuta 1997 tehdyllä neuvoston päätöksellä 97/836/EY[2] liittynyt vuoden 1958 tarkistettuun sopimukseen. Päätöstä olisi muutettava, jotta se olisi niiden muutosten mukainen, joita SEUT-sopimuksen myötä on tehty päätöksentekomenettelyyn, jota on noudatettava, kun unioni vahvistaa kantansa, joka mukaan se äänestää UNECE:n sääntöjen vahvistamisesta ja tekee unionin ja kansainvälisten järjestöjen välisiä sopimuksia. · Voimassa olevat aiemmat säännökset Unioni on 27. marraskuuta 1997 tehdyllä neuvoston päätöksellä 97/836/EY liittynyt Yhdistyneiden Kansakuntien Euroopan talouskomission (UNECE) sopimukseen pyörillä varustettuihin ajoneuvoihin ja niihin asennettaviin tai niissä käytettäviin varusteisiin ja osiin sovellettavien yhdenmukaisten teknisten vaatimusten hyväksymisestä sekä näiden vaatimusten mukaisesti myönnettyjen hyväksymisien vastavuoroista tunnustamista koskevista ehdoista, jäljempänä ’tarkistettu vuoden 1958 sopimus’. · Johdonmukaisuus suhteessa unionin muuhun politiikkaan ja muihin tavoitteisiin Ehdotus on johdonmukainen suhteessa SEUT-sopimuksen 217 artiklan mukaisiin yhteisen kauppapolitiikan tavoitteisiin. Osallistumalla UNECE:n työhön unioni auttaa ajoneuvoihin liittyvien teknisten sääntöjen kansainvälistä yhdenmukaistamista, mikä helpottaa moottoriajoneuvojen kansainvälistä kauppaa. Vuoden 1958 sopimus on tässä suhteessa olennainen, sillä sen ansiosta valmistajat voivat toimia yhteisten tyyppihyväksyntämääräysten pohjalta ja tietävät, että useat eri maat eri maanosissa hyväksyvät niiden tuotteet oman lainsäädäntönsä mukaisina. Kansainvälinen säännösten yhdenmukaistaminen onkin yksi tehokkaimmista keinoista torjua kaupan esteitä. 2. INTRESSITAHOJEN KUULEMINEN JA VAIKUTUSTEN ARVIOINTI · Intressitahojen kuuleminen Tätä ehdotusta laatiessaan Euroopan komissio on kuullut eri sidosryhmiä moottoriajoneuvoja käsittelevän teknisen komitean puitteissa. · Vaikutusten arviointi Tämä ehdotus ei edellyttänyt vaikutustenarviointia. 3. EHDOTUKSEEN LIITTYVÄT OIKEUDELLISET NÄKÖKOHDAT · Ehdotetun toimen lyhyt kuvaus Ehdotuksella on tarkoitus muuttaa neuvoston päätöstä 97/836/EY, jotta se olisi niiden muutosten mukainen, joita SEUT-sopimuksen myötä on tehty päätöksentekomenettelyyn, jota on noudatettava, kun unioni vahvistaa kantansa, jonka mukaan se äänestää UNECE:n sääntöjen vahvistamisesta ja tekee unionin ja kansainvälisten järjestöjen välisiä sopimuksia. · Oikeusperusta Koska muutettavan neuvoston säädöksen oikeusperusta oli Euroopan yhteisön perustamissopimuksen 100 a ja 113 artikla yhdessä 228 artiklan 2 kohdan ensimmäisen virkkeen, 228 artiklan 3 kohdan toisen alakohdan ja 228 artiklan 4 kohdan kanssa, tämän ehdotuksen oikeusperusta on Euroopan unionin toiminnasta tehdyn sopimuksen 207 artiklan 3 kohta yhdessä 218 artiklan 6 kohdan a alakohdan v alakohdan kanssa. · Toissijaisuusperiaate Ainoastaan unioni voi äänestää puoltavasti, kun kyse on UNECE:n sääntöluonnosten kaltaisista kansainvälisistä oikeudellisista asiakirjoista ja niiden sisällyttämisestä moottoriajoneuvojen tyyppihyväksyntää koskevaan unionin järjestelmään. Näin paitsi torjutaan sisämarkkinoiden hajanaistumista myös huolehditaan siitä, että koko EU:ssa sovelletaan samantasoisia työterveys- ja työturvallisuusnormeja. Samalla saadaan mittakaavaetuja, kun tuotteita voidaan valmistaa koko Euroopan ja jopa kansainvälisille markkinoille sen sijaan, että niitä pitäisi räätälöidä kansallisen tyyppihyväksynnän saamiseksi jokaisessa jäsenvaltiossa. Ehdotus on näin ollen toissijaisuusperiaatteen mukainen. · Suhteellisuusperiaate Ehdotus on suhteellisuusperiaatteen mukainen, sillä siinä ei ylitetä sitä, mikä on sen tavoitteiden eli sisämarkkinoiden sujuvan toiminnan sekä korkeatasoisen yleisen turvallisuuden ja suojelun saavuttamiseksi tarpeen. · Sääntelytavan valinta Ehdotettu sääntelytapa: neuvoston päätös. Neuvoston päätöstä pidetään asianmukaisena sääntelytapana, sillä se on linjassa SEUT-sopimuksen 218 artiklan 6 kohdan vaatimusten kanssa. 4. TALOUSARVIOVAIKUTUKSET Ehdotuksella ei ole vaikutuksia unionin talousarvioon. 5. LISÄTIEDOT · Euroopan talousalue Ehdotettava säädös ei ole Euroopan talousalueen kannalta merkityksellinen, minkä vuoksi sitä ei pitäisi ulottaa kattamaan myös Euroopan talousalue. 2012/0099 (NLE) Ehdotus NEUVOSTON PÄÄTÖS Euroopan yhteisön liittymisestä Yhdistyneiden Kansakuntien Euroopan talouskomission sopimukseen pyörillä varustettuihin ajoneuvoihin ja niihin asennettaviin tai niissä käytettäviin varusteisiin ja osiin sovellettavien yhdenmukaisten teknisten vaatimusten hyväksymisestä sekä näiden vaatimusten mukaisesti annettujen hyväksymisien vastavuoroista tunnustamista koskevista ehdoista (vuoden 1958 tarkistettu sopimus) tehdyn päätöksen 97/836/EY muuttamisesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 3 kohdan ja 218 artiklan 6 kohdan a alakohdan v alakohdan, ottaa huomioon Euroopan komission ehdotuksen, ottaa huomioon Euroopan parlamentin puoltavan lausunnon[3] sekä katsoo seuraavaa: (1) Unioni on neuvoston päätöksellä 97/836/EY[4] liittynyt Yhdistyneiden Kansakuntien Euroopan talouskomission (UNECE) sopimukseen pyörillä varustettuihin ajoneuvoihin ja niihin asennettaviin tai niissä käytettäviin varusteisiin ja osiin sovellettavien yhdenmukaisten teknisten vaatimusten hyväksymisestä sekä näiden vaatimusten mukaisesti myönnettyjen hyväksymisien vastavuoroista tunnustamista koskevista ehdoista, jäljempänä ’tarkistettu vuoden 1958 sopimus’. (2) Perussopimuksiin tehdyt muutokset ja etenkin Euroopan unionin toiminnasta tehty sopimus ovat merkittävällä tavalla muuttaneet sitä päätöksentekomenettelyä, jota unionin ja kansainvälisten järjestöjen välisiä sopimuksia tehtäessä on noudatettava, minkä vuoksi päätös 97/836/EY on tarpeen linjata uusien menettelyjen mukaiseksi. (3) Menettely, jolla vahvistetaan unionin Yhdistyneissä kansakunnissa esittämä kanta, joka koskee UNECE:n sääntöjen tai UNECE:n sääntöihin tehtävien muutosten hyväksymistä, olisi sekin linjattava perussopimuksen mukaisten uusien menettelyjen mukaiseksi, ja siksi siihen olisi sovellettava perussopimuksen 218 artiklan 9 kohtaa. (4) Samaa menettelyä olisi noudatettava myös silloin, kun unioni päättää soveltaa sellaisia UNECE:n sääntöjä, joihin se ei ollut liittynyt liittyessään tarkistettuun sopimukseen, tai lakata soveltamasta aiemmin hyväksymäänsä UNECE:n sääntöä. (5) Kun hyväksytään unionin toimittamia muutosehdotuksia tarkistettuun sopimukseen tai päätetään ehdotettujen muutosten vastustamisesta, on asianmukaista soveltaa samaa menettelyä kuin kansainvälisiin sopimuksiin liityttäessä. (6) Päätöstä 97/836/EY olisi sen vuoksi muutettava, ON HYVÄKSYNYT TÄMÄN PÄÄTÖKSEN: 1 artikla Muutetaan päätös 97/836/EY seuraavasti: (1) Muutetaan 3 artikla seuraavasti: a) Korvataan 2 kohta seuraavasti: ”2. Vuoden 1958 tarkistetun sopimuksen 1 artiklan 6 kohdan mukaisesti unioni voi tämän päätöksen 4 artiklan 2 kohdassa vahvistettua menettelyä noudattaen päättää lakata soveltamasta aiemmin hyväksymäänsä YK:n Euroopan talouskomission sääntöä.” b) Korvataan 3 kohta seuraavasti: ”3. Vuoden 1958 tarkistetun sopimuksen 1 artiklan 7 kohdan nojalla unioni voi tämän päätöksen 4 artiklan 2 kohdassa vahvistettua menettelyä noudattaen päättää soveltaa yhtä, joitakin tai kaikkia YK:n Euroopan talouskomission sääntöjä, joihin se ei ole sitoutunut vuoden 1958 tarkistettuun sopimukseen liittyessään.” (2) Muutetaan 4 artikla seuraavasti: a) Korvataan 2 kohta seuraavasti: ”2. Unioni äänestää YK:n Euroopan talouskomission sääntöehdotuksen tai säännön muutosehdotuksen hyväksymisen puolesta, jos ehdotus on hyväksytty perussopimuksen 218 artiklan 9 kohdassa määrätyn menettelyn mukaisesti.” b) Poistetaan 4 kohta. (3) Korvataan 5 artikla seuraavasti: ”5 artikla 1. Unionin puolesta sopimuspuolille tehtävistä ehdotuksista vuoden 1958 tarkistetun sopimuksen muuttamiseksi päätetään perussopimuksen 218 artiklan 6 kohdan a alakohdassa määrätyn menettelyn mukaisesti. 2. Päätös siitä, esitetäänkö vastalause muiden sopimuspuolten tekemiin vuoden 1958 tarkistetun sopimuksen muutosehdotuksiin, hyväksytään perussopimuksen 218 artiklan 6 kohdan a alakohdassa määrätyn menettelyn mukaisesti. Jos tätä menettelyä ei ole saatettu päätökseen yhtä viikkoa ennen vuoden 1958 tarkistetun sopimuksen 13 artiklan 2 kohdassa määrätyn määräajan päättymistä, komissio esittää unionin puolesta muutosta koskevan vastalauseen ennen määräajan päättymistä.” (4) Muutetaan liite III seuraavasti: a) Muutetaan 1 kohta seuraavasti: i) Korvataan ensimmäinen kappale seuraavasti: ”Unioni osallistuu työohjelman painopistealueiden käsittelyyn tarvittaessa sen menettelyn mukaisesti, josta määrätään perussopimuksen 218 artiklan 3 ja 4 kohdassa yhdessä perussopimuksen 207 artiklan 2 kohdan kanssa.” ii) Korvataan kolmannen kappaleen ensimmäinen virke seuraavasti: ”Valmisteluvaiheen jälkeen komissio toimii unionin edustajana vuoden 1958 tarkistetun sopimuksen 1 artiklassa määrätyssä hallintokomiteassa, sen mukaisesti mitä määrätään perussopimuksen 207 artiklassa.” b) Korvataan 2 kohdan toisen kappaleen toinen virke seuraavasti: ”Tämän vuoksi komissio toimittaa ehdotuksensa heti, kun YK:n Euroopan talouskomission sääntöehdotuksen kaikki pääkohdat ovat tiedossa.” 2 artikla Tämä päätös tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä. 3 artikla Komissio ilmoittaa tästä päätöksestä Yhdistyneiden kansakuntien pääsihteerille. Tehty Brysselissä Neuvoston puolesta Puheenjohtaja [1] Euroopan parlamentin ja neuvoston asetus (EY) N:o 661/2009, annettu 13. heinäkuuta 2009, moottoriajoneuvojen, niiden perävaunujen sekä niihin tarkoitettujen järjestelmien, osien ja erillisten teknisten yksiköiden yleiseen turvallisuuteen liittyvistä tyyppihyväksyntävaatimuksista (EUVL L 200, 31.7.2009). [2] EYVL L 346, 17.12.1997, s. 78. [3] EUVL (…) (ei vielä julkaistu). [4] EYVL L 346, 17.12.1997, s. 78.